Diari Oficial de la Generalitat Valenciana


Sumari del DOGV 6658, del 24-11-2011 (2011/11490)

RESOLUCIÓ de 27 de julio de 2011, de la Direcció de l'Agència Valenciana de l'Energia, per la qual s'atorga a Iberdrola Distribución Eléctrica, SAU, l'autorització administrativa i l'aprovació del projecte d'execució per a la modificació de la línia elèctrica a 132 kV, Teulada-Calp, entre els suports número 59 i número 61, situats al polígon industrial Teulada, sector UZO-2, al terme municipal de Teulada, província d'Alacant (ATLIRE/2010/50/03).
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6658

Data del DOGV
:   24-11-2011

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2011/11082


Data del document
:   27-07-2011

Organisme emissor
:   Conselleria d'Economia, Indústria i Comerç

Tipus de document
:   Resolució

Descriptors 

:   * empresa privada

RESOLUCIÓ de 27 de julio de 2011, de la Direcció de l'Agència Valenciana de l'Energia, per la qual s'atorga a Iberdrola Distribución Eléctrica, SAU, l'autorització administrativa i l'aprovació del projecte d'execució per a la modificació de la línia elèctrica a 132 kV, Teulada-Calp, entre els suports número 59 i número 61, situats al polígon industrial Teulada, sector UZO-2, al terme municipal de Teulada, província d'Alacant (ATLIRE/2010/50/03). [2011/11692]  
Vist l'expedient amb referència ATLIRE/2010/50/03, incoat pel Servici Territorial d'Energia d'Alacant de la Conselleria d'Infraestructures i Transport, a instàncies d'Iberdrola Distribución Eléctrica, SAU, amb domicili a efectes de notificacions a València 46147, carrer Menorca, número 19, relatiu a la sol·licitud de 12 de novembre de 2010 sobre l'autorització administrativa i l'aprovació de projecte d'execució, per a la modificació de la línia elèctrica a 132 kV Teulada-Calp, entre els suports número 59 i número 61, situats al polígon industrial Teulada, sector UZO-2, al terme municipal de Teulada, província d'Alacant.  
  
A la mencionada petició s'adjunta projecte d'execució firmat per un tècnic competent i visat pel col·legi oficial corresponent en data 29 d'octubre de 2010.  
Vist que consta en l'expedient un escrit de data 21 de maig de 2009 de l'Àrea d'Avaluació Ambiental de la Direcció General de Gestió del Medi Natural de la Conselleria de Medi Ambient, Aigua, Urbanisme i Habitatge, mitjançant el qual conclou que la modificació proposada no comporta efectes adversos significatius sobre el medi ambient i no té rellevància des del punt de vista de les seues afeccions mediambientals, si bé implicaria un incompliment de la declaració d'impacte ambiental relativa al pla general d'ordenació urbana vigent de Teulada.  
  
En este sentit, l'empresa peticionària manifesta que el promotor principal de l'actuació urbanística considera suficient, quant a l'adequació de la modificació de la línia sol·licitada al pla general d'ordenació urbana, els acords municipals en relació amb el pla parcial, el projecte d'urbanització i el projecte de reparcel·lació del sector.   
  
Vist que el dia 11 de febrer de 2011 es va publicar en el Diari Oficial de la Comunitat Valenciana l'anunci corresponent a la informació pública prevista en l'article 9 de Decret 88/2005, de 29 d'abril, del Consell de la Generalitat, pel qual s'establixen els procediments d'autorització d'instal·lacions de producció, transport i distribució d'energia elèctrica que són competència de la Generalitat, així com el que prescriuen la Llei 54/1997, de 27 de novembre, del Sector Elèctric, i el Reial Decret 1955/2000, per a ser examinat el projecte de la instal·lació i formular-hi les reclamacions que s'estimaren oportunes.  
  
D'acord amb la documentació que hi ha en l'expedient, no s'han presentat al·legacions a la mencionada sol·licitud dins del termini establit reglamentàriament.  
Vist que, de conformitat amb el mencionat Decret 88/2005, es va traslladar, a l'Ajuntament de Teulada, la separata del projecte de la instal·lació sol·licitada per afectar béns, instal·lacions, obres o servicis, centres o zones dependents d'eixe organisme, a efectes que hi prestara la seua conformitat o l'oposició, i simultàniament s'hi va traslladar a l'indicat Ajuntament, d'acord amb els articles 75 de la Llei 16/2003, de 17 de desembre, i 72 de la Llei 16/2008, de 22 de desembre, ambdós de Mesures Fiscals, de Gestió Administrativa i Financera i d'Organització de la Generalitat, sol·licitant informe sobre l'adaptació del projecte al planejament urbanístic que siga aplicable.  
Consta en l'expedient un informe tècnic de l'Ajuntament en què es determina que el sector on es pretén realitzar la instal·lació es troba classificat, de conformitat amb el pla general, com a sòl urbanitzable UZO-2, sol·licitada la documentació complementària referida, entre altres, a les distàncies de les futures edificacions pròximes a la línia i a la delimitació de les zones d'influència en la projecció horitzontal sobre el terreny que ocupa la instal·lació projectada -zona d'aparcament i zona verda-.  
L'informe indicat es va traslladar a l'empresa peticionària, que va manifestar tot el que se li va sol·licitar en l'informe del tècnic municipal, i adjuntava plans sobre les zones d'influència de la línia, tant en la zona d'aparcament com en la zona verda.  
Tramesa la documentació presentada a l'Ajuntament de Teulada, l'informe tècnic emés recull les distàncies establides per Iberdrola Distribución Eléctrica, SAU, en els plans facilitats a l'Ajuntament, i reitera la petició de la concreció de les zones d'influència a la zona d'aparcament exterior i zona verda, amb indicació de la necessària autorització administrativa per la conselleria corresponent.  
Traslladat novament a la peticionària, manifesta que en els plans acompanyats i presentats a l'Ajuntament es van identificar les zones d'influència que se sol·liciten.  
Vist que, de conformitat amb el que establix el Decret 88/2005, de 29 d'abril, abans indicat, va remetre a les distintes administracions, organismes i empreses de servici públic o de servicis d'interés general una separata del projecte de la instal·lació sol·licitada, per afectar béns, instal·lacions, obres o servicis, centres o zones dependents d'eixos organismes, a efectes de prestació de conformitat o oposició, i han tramés l'informe sol·licitat els que a continuació s'especifiquen i amb el contingut que, en síntesi, s'indica:  
- Telefónica d'España, SA, que manifesta la seua conformitat condicionada al compliment de les cotes mínimes indicades en el projecte.  
- Ferrocarrils de la Generalitat Valenciana (FGV), que informa favorablement respecte de l'afecció de la instal·lació elèctrica a la línia 1 de FGV Alacant-Dénia, en el pk 73/930, amb els condicionats que en este es contenen.  
- Ministeri de Foment. Demarcació de Carreteres de l'Estat, que remet autorització sobre l'encreuament amb la carretera N-332, pk 181, 400, amb les condicions particulars i generals que en esta es contenen.  
  
Els informes indicats i condicionats van ser traslladats a l'empresa peticionària i es mostrava la seua conformitat amb el contingut d'estos.  
Vist que d'acord amb la sol·licitud i el projecte d'execució presentats, la necessitat la dóna la desviació de la línia elèctrica d'alta tensió com a conseqüència de l'execució de les obres d'urbanització que han de realitzar-se en un polígon industrial que es troba ubicat a la localitat de Teulada.  
Vist que el Servici Territorial d'Energia d'Alacant, competent per a la instrucció de l'expedient de sol·licitud, ha emés informe favorable sobre esta.  
Vist que Iberdrola Distribución Eléctrica, SAU, es troba inscrita definitivament en la secció primera del Registre Administratiu de Distribuïdors, Comercialitzadors i Consumidors qualificats, amb àmbit d'actuació nacional.  
Atés que l'article 40.3 de la Llei 54/1997, de 27 de novembre, del Sector Elèctric, establix que les autoritzacions d'instal·lacions de la xarxa de distribució d'energia elèctrica seran atorgades per l'administració competent, sense perjudici de les concessions i les autoritzacions que calguen, d'acord amb altres disposicions que siguen aplicables i en especial les relatives a l'ordenació del territori i al medi ambient.  
  
Atés que la sol·licitud ha complit els tràmits establits en la Llei 54/1997, de 27 de novembre, del Sector Elèctric; en el Reial Decret 1955/2000, d'1 de desembre, pel qual es regulen les activitats de transport, distribució, comercialització i procediments d'autorització d'instal·lacions d'energia elèctrica, i en el Decret 88/2005, de 29 d'abril, del Consell de la Generalitat, pel qual s'establixen els procediments d'autorització d'instal·lacions de producció, transport i distribució d'energia elèctrica que són competència de la Generalitat.  
  
Atesa la resolució de 14 de juliol de 2011, de la secretària autonòmica d'Economia, Indústria i Comerç, per la qual es deleguen atribucions en el director d'Agència Valenciana de l'Energia, publicada en el Diari Oficial de la Comunitat Valenciana de data 20 de juliol de 2011,  
Esta Direcció de l'Agència Valenciana de l'Energia, resol:  
  
  
Primer  
Atorgar autorització administrativa a Iberdrola Distribución Eléctrica, SAU, per a la modificació de la línia elèctrica a 132 kV Teulada-Calp, entre els suports número 59 i número 61, situats al polígon industrial Teulada, sector UZO-2, al terme municipal de Teulada, província d'Alacant, les característiques principals del qual són les següents:  
  
- Traçat: es tracta de l'execució d'una modificació de la línia actualment existent a 132 kV, Teulada-Calp, en el tram comprés entre els suports número 59 i número 61. Per a això es desvia l'esmentada línia en el tram entre els suports (existents) número 60 i número 61, la qual cosa implica la necessitat de substituir el suport número 60 per un altre número 60 (nou), tipus 1199/B18.  
D'altra banda, han d'instal·lar-se dos suports nous, el número 60-bis i el número 61-bis, tipus 1199/B18 i el recrescut del suport número 59, amb una base recta de 4 m d'alçada.  
- Tensió nominal: 132 kV (1a categoria).  
- Freqüència: 50 Hz.  
- Punt d'entroncament: suport número 59 (existent).  
- Final de la línia: suport número 61-bis (nou).  
- Tipologia constructiva: aèria.  
· Conductors: són d'alumini-acer, tipus LA-280 (Hawk), amb secció total de 281,1 mm². La línia porta en tota la seua longitud un conductor de terra òptic, tipus OPGW-14, la secció total del qual és de 102,2 mm².  
· Aïllament, normalitzat, corresponent a la tensió màxima de 145 kV. Els aïlladors són de material composite, tipus U120AB132P.  
- Suports: d'estructura metàl·lica de gelosia senzilla, constituïts per angulars de costats iguals i unions caragolades. L'alçada serà almenys de 6,50 m sobre el terreny i corresponen als de la sèrie 1190.  
  
- Fonamentació: feta de massissos, independents per a cada pota, de formigó armat HM-20, i terminació en forma de piràmide quadrangular.  
- Preses de terra. Es diferencien en: suports no freqüentats en els quals s'instal·len dues plaques cilíndriques d'acer-coure (diàmetres 14,6 mm i 1,5 m de longitud); i els freqüentats, amb mesures per al no escalonament de 2,5 m d'alçada i les plaques cilíndriques dels quals estan connectades a l'anell de coure i a dos muntants oposats.  
- Longitud total del tram a modificar: 672 m.   
- Pressupost: 121.595,83 euros.  
De conformitat amb el que establix l'article 40 de la Llei 54/1997, de 27 de novembre, del Sector Elèctric, la present autorització s'atorga sense perjudici de les concessions i autoritzacions que calguen, d'acord amb altres disposicions que siguen aplicables i en especial les relatives a l'ordenació del territori i al medi ambient.  
  
  
Segon  
Aprovar el projecte d'execució firmat per un tècnic competent i visat pel col·legi oficial corresponent en data 29 d'octubre de 2010, i sotmetre'l a les condicions següents:  
1. Les obres hauran de realitzar-se d'acord amb el projecte presentat.  
2. El termini d'execució de l'obra serà de sis mesos comptadors des de la notificació de la present resolució. Amb anterioritat a la finalització d'este termini, Iberdrola podrà sol·licitar-ne l'ampliació per mitjà d'una sol·licitud motivada davant d'esta Direcció de l'Agència Valenciana de l'Energia.  
3. L'empresa peticionària disposarà, amb anterioritat a l'inici de les obres, del corresponent certificat urbanístic expedit per l'Ajuntament de Teulada, en què s'acreditarà la situació urbanística i administrativa actualitzada de l'àrea que comprén la modificació de la línia elèctrica aprovada, i també que les indicades actuacions urbanístiques disposen de les autoritzacions municipals corresponents i que el traçat de la desviació i les condicions tècniques i garanties de seguretat no contravenen el planejament aprovat.  
El certificat indicat podrà ser sol·licitat a la peticionària en qualsevol fase de l'execució de la instal·lació aprovada, i fins i tot amb posterioritat a la finalització, i es facultarà l'administració competent per a deixar sense efecte la present resolució en el cas de no disponibilitat d'este.  
  
4. Per a la posada en servici i el manteniment de línies, el titular d'esta autorització administrativa haurà de complir tots els requisits de presentació i elaboració que queden determinats en l'article 20 del Reial Decret 223/2008, de 15 de febrer, pel qual s'aprova el Reglament sobre condicions tècniques i garanties de seguretat en línies elèctriques d'alta tensió i les seues instruccions tècniques complementàries ITC-LAT 01 a 09.  
5. L'administració deixarà sense efecte la present resolució en qualsevol moment en què observe l'incompliment de les condicions imposades en esta.  
6. La present resolució s'atorga sense perjudici de les concessions i autoritzacions que siguen necessàries, d'acord amb altres disposicions que resulten aplicables i en especial les relatives a l'ordenació de territori i al medi ambient.  
7. Iberdrola Distribución Eléctrica, SAU, haurà d'observar els preceptes, les mesures i les condicions que s'establisquen en la legislació aplicable a l'activitat de distribució d'energia elèctrica.  
Esta resolució no és definitiva en via administrativa i en contra es podrà interposar un recurs d'alçada davant del conseller d'Economia, Indústria i Comerç en el termini d'un mes, comptador des de l'endemà de la seua notificació, d'acord amb el que establix l'article 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
  
València, 27 de juliol de 2011.- El director de l'Agència Valenciana de l'Energia: Antonio Cejalvo Lapeña.